Neuvoston asetus (EY) N:o 2596/2000, annettu 27 päivänä marraskuuta 2000, euron käyttöönotosta annetun asetuksen (EY) N:o 974/98 muuttamisesta



Virallinen lehti nro L 300 , 29/11/2000 s. 0002 - 0003



Neuvoston asetus (EY) N:o 2596/2000, annettu 27 päivänä marraskuuta 2000, euron käyttöönotosta annetun asetuksen (EY) N:o 974/98 muuttamisesta EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 123 artiklan 5 kohdan, ottaa huomioon komission ehdotuksen(1), ottaa huomioon Euroopan parlamentin lausunnon(2), ottaa huomioon Euroopan keskuspankin lausunnon(3), sekä katsoo seuraavaa: (1) Euron käyttöönotosta annetussa neuvoston asetuksessa (EY) N:o 974/98(4) säädetään niiden jäsenvaltioiden valuuttojen korvaamisesta eurolla, jotka täyttivät yhtenäisvaluutan käyttöönoton edellytykset yhteisön siirtyessä talous- ja rahaliiton kolmanteen vaiheeseen. Asetukseen sisältyy myös säännöksiä, jotka koskevat näiden jäsenvaltioiden kansallisia valuuttayksiköitä siirtymäkauden aikana, joka päättyy 31 päivänä joulukuuta 2001, sekä säännöksiä seteleistä ja metallirahoista. (2) Perustamissopimuksen 121 artiklan 4 kohdan mukaisesti 3 päivänä toukokuuta 1998 tehdyssä neuvoston päätöksessä 98/317/EY(5) on todettu, ettei Kreikka täyttänyt yhtenäisvaluuttaan käyttöönottamiseksi vaadittavia edellytyksiä. (3) Perustamissopimuksen 122 artiklan 2 kohdan mukaisesti 19 päivänä kesäkuuta 2000 tehdyn neuvoston päätöksen 2000/427/EY(6) mukaan Kreikka täyttää nyt yhtenäisvaluutan käyttöönottamiseksi vaadittavat edellytykset, ja Kreikkaa koskeva poikkeus kumotaan sen johdosta 1 päivästä tammikuuta 2001 alkaen. (4) Euron käyttöönottaminen Kreikassa edellyttää, että ne euron käyttöönottamista koskevat säännökset, joita sovelletaan jäsenvaltioissa, joissa euro otettiin käyttöön yhteisön siirtyessä talous- ja rahaliiton kolmanteen vaiheeseen, ulotetaan koskemaan Kreikkaa. (5) Niiden jäsenvaltioiden osalta, joiden valuutta on korvattu eurolla sen jälkeen kun yhteisö siirtyi talous- ja rahaliiton kolmanteen vaiheeseen, "kansallisten valuuttayksiköiden" määritelmällä viitataan jäsenvaltion valuuttayksikköön sellaisena kuin se oli määritelty välittömästi ennen euron käyttöönottoa kyseisessä jäsenvaltiossa. (6) Siirtymäkautta koskevia säännöksiä sovelletaan Kreikkaan 1 päivästä tammikuuta 2001 alkaen, ON ANTANUT TÄMÄN ASETUKSEN: 1 artikla Muutetaan asetus (EY) N:o 974/98 seuraavasti: 1) Muutetaan 1 artikla seuraavasti: a) lisätään ensimmäiseen luetelmakohtaan sana "Kreikkaa" sanojen "Saksaa" ja "Espanjaa" väliin; b) lisätään kolmanteen luetelmakohtaan sanojen "4 kohdan ensimmäisen virkkeen" jälkeen sanat "tai 5 kohdan mukaisesti"; c) lisätään viidennen luetelmakohdan loppuun sanat "tai euron käyttöönottoa edeltävänä päivänä sellaisen jäsenvaltion valuuttayksikön osalta, joka ottaa euron käyttöön myöhemmin". 2) Korvataan 2 artiklan ensimmäinen virke seuraavasti:"Osallistuvien jäsenvaltioiden valuutta on Kreikkaa lukuun ottamatta euro 1 päivästä tammikuuta 1999 alkaen. Kreikan valuutta on euro tammikuun 1 päivästä 2001 lukien." 3) Muutetaan 9 artikla seuraavasti:"Lisätään sanojen 'asetuksen voimaantulopäivää edeltävänä päivänä' jälkeen sanat 'tai Kreikan tapauksessa 31 päivänä joulukuuta 2000'." 2 artikla Tämä asetus tulee voimaan 1 päivänä tammikuuta 2001. Tämä asetus on kaikilta osiltaan velvoittava, ja sitä sovelletaan sellaisenaan jäsenvaltioissa Euroopan yhteisön perustamissopimuksen mukaisesti. Tehty Brysselissä 27 päivänä marraskuuta 2000. Neuvoston puolesta Puheenjohtaja L. Fabius (1) EYVL C 177 E, 27.6.2000, s. 98. (2) Lausunto annettu 16. kesäkuuta 2000 (ei vielä julkaistu virallisessa lehdessä). (3) EYVL C 177, 27.6.2000, s. 11. (4) EYVL L 139, 11.5.1998, s. 1. (5) EYVL L 139, 11.5.1998, s. 30. (6) EYVL L 167, 7.7.2000, s. 19.